Kart over Inntrøndelag fra *Geografi for folkeskolen* (1914).  Kart: Carl Willoch Ludvig Horn 
**Stjør- og Verdal tingrett** var en førsteinstansdomstol i Frostating lagdømme. Domstolen hadde kontorsted i Levanger i Nord-Trøndelag, og rettskretsen omfattet kommunene Frosta, Leksvik, Levanger, Meråker, Stjørdal og Verdal. Den 1. januar 2011 ble domstolen slått sammen med Inderøy tingrett til Inntrøndelag tingrett.

Stjør- og Verdal tingrett ble opprettet som Stjør- og Verdal sorenskriverembete i 1591, og bestod av tinglagene (rettskretsene) i de middelalderske fylkene Verdølafylke, Skøynafylke og Stiordølafylke. På 1600-tallet varierte det hvorvidt Selbu var underlagt Strinda sorenskriveri eller Stjør- og Verdal sorenskriveri. I 1799 ble Selbu endelig overført til Strinda sorenskriveri. I matrikkelene fra 1700-tallet fremgår det at Stjør- og Verdal hadde tolv tinglag utenom Selbu.

Tidlig på 1800-tallet hadde sorenskriverne bolig på Skogn og Frol, men i 1821 kjøpte staten bolig i Sjøgaten 16 i Levanger. Levanger fikk kjøpstadsrettigheter i 1835, og juridiske saker ble delt mellom Levanger magistrat og byskriver, Stjør- og Verdal sorenskriveri og Stjør- og Verdal fogderi. Sorenskriveren fungerte som byfogd i Levanger etter at fogderiene ble avskaffet i 1910. I 1927 ble antallet tinglag i sorenskriveriet redusert til to, nemlig Levanger kjøpstad og Stjør- og Verdal (landdistriktene).

I 1911 ble gårdene Jøsås og Nilsdalen overført fra Lånke herred i Stjør- og Verdal til Malvik herred i Strinda sorenskriveri. I 1963 ble Ytterøy kommune overført fra Inderøy sorenskriveri, forut sammenslåingen med Levanger kommune i 1964. Med dette mistet Levanger sin bystatus, og Stjør- og Verdal sorenskriver ble én rettskrets.

Arkivet etter Stjør- og Verdal sorenskriver for perioden 1670–1990 finnes ved Statsarkivet i Trondheim.

Sorenskrivere etter 1683
------------------------

Sorenskriver Harald Bothner var også stortingsmann og statsråd.  Foto: Karl Anderson 

* Henrich Dreyer 1683–1726
* Laurits Brun 1726–1750
* Henrich Jørgen Poulsen 1750–1760
* Erasmus Sigmundus Resch 1760–1799
* Lyth Ørum 1799–1807
* Lars Lie 1807–1829
* Peder Klykken 1829–1849
* Peter Albert Midelfart 1849–1854
* Bernt Anker Steen 1857–1889
* Thomas Henrik Jørgen Krohn 1890–1895
* Harald Bothner 1896–1907
* Paul Sigvard Johannes Bøe 1907–1926
* Frits Lorck Midelfart 1926–1941
* Christen Nicolai Apenes 1941–1942 (konstituert)
* Rolf Jæger 1942–1946
* Gabriel Lund 1946–1951
* Aage Thor Falkanger 1951–1972
* Gunnar Aarvold 1972–1982
* Tor Falch 1982–2001
* Odd Arve Bartnes 2001–2010

Referanser
----------

1. ↑  «Om domstolen. Historikk». Inntrøndelag tingrett. Arkivert fra originalen 12. mai 2014. Besøkt 12. mai 2014.
2. ↑  Bull, Edvard (1920). *Leding. Militær- og finansforfatning i Norge i ældre tid*. Kristiania: Steen. s. 112–113.
3. 1 2 3 4  «Arkivkataloginnledning for Stjør- og Verdal sorenskriveri» (PDF). Statsarkivet i Trondheim. Besøkt 12. mai 2014.
4. ↑  Hvinden-Haug, Lars Jacob og Stornes, Jan Michael (2010). *Levanger kulturmiljøfredning. Registrering og kategorisering* (PDF). Norsk institutt for kulturminneforskning. s. 442–443. Arkivert fra originalen (PDF) 12. mai 2014. Besøkt 12. mai 2014. CS1-vedlikehold: Flere navn: forfatterliste (link)

Eksterne lenker
---------------

* Arkivkatalog for Stjør- og Verdal sorenskriveri hos Statsarkivet i Trondheim Arkivert 24. september 2015 hos Wayback Machine.
* Skannet skiftemateriale for Stjør- og Verdal sorenskriveri[*død lenke*]